Probleme by Laerskool Meyerspark kring uitLaerskool Meyerspark se embleem soos dit tans lyk gaan binnekort verander. Foto: Rainbowgr.com Ná ŉ vergadering tussen die Gautengse onderwysdepartement en die beheerliggaam van Laerskool Meyerspark is daar nou nog meer vrae as antwoorde oor prosedures by die skool en die mag wat die beheerliggaam oor die skool se werksaamhede uitoefen. Bekommerde ouers het Dinsdagmiddag ŉ notule aan ŉ verteenwoordiger van die onderwysdepartement se distrikskantoor oorhandig wat al hulle griewe bevat oor onlangse gebeure by die skool in die ooste van Pretoria. Die ouers het veral beswaar gemaak teen die afskaffing van Afrikaanse onderrig in 2017 by die skool, maar dit blyk uit die notule dat daar ook ander ongerymdhede by die skool plaasvind. “Ouers is nie toegelaat by die vergadering nie, maar ons het terugvoer van die departement geëis. Ons gaan nie terugvoer van die beheerliggaam aanvaar nie omdat ons besware juis die beheerliggaam en voorsitter is,” het Earl Kim-fley gesê. Kim-fley verteenwoordig tans die groep besorgde ouers by die skool. Volgens Marius Botha, ŉ onderwyskonsultant wat as vrywilliger die ouers in hulle saak bystaan, het gesê daar is beslis vrae oor hoe die beheerliggaam tans Laerskool Meyerspark bestuur. Botha is bekommerd oor die donker wolk wat oor die bestuur van die finansies by die skool hang. Botha sê die onderwysers by die skool is ook nou bekommerd oor hulle toekoms. “Die skool het nog nie die onderwysers se kontrakte vir 2017 hernu nie. Dit blyk ook dat die beheerliggaam net verhoging vir onderwysers toegeken het wat minder as vyf jaar by die skool werksaam is. Dit is beslis onbillike arbeidspraktyk. “Ek dink hier is ŉ wanpersepsie by die beheerliggaamlede oor wat hulle funksie en verantwoordelikhede by die skool is,” het Botha verder gesê. Daar is veral bekommernis oor sekere beheerliggaamlede wat glo hulle persoonlike finansiële belange by die skool bevorder. Maroela Media het die voorsitter van Laerskool Meyerspark se beheerliggaam, adv. Frans Mothoa, genader vir kommentaar oor hierdie aantygings: “Ek wil nie in hierdie stadium kommentaar lewer nie, bel my asseblief Vrydagoggend, dan sal die meeste van hierdie kwessies uitgesorteer wees.” Oupa Bodibe, woordvoerder van die Gautengse onderwysdepartement, het bevestig dat beamptes uitgestuur is om die saak by die skool te ondersoek. “Die vergadering wat Dinsdag by die skool plaasgevind het, is egter uitgestel na Donderdag omdat al die lede van die beheerliggaam nie by die vergadering opgedaag het nie. Ons is op ŉ missie om soveel feite moontlik in te samel om vas te stel wat die omvang van die probleme by Laerskool Meyerspark is,” het Bodibe gesê.